האם סערת חוק המצלמות תסתיים בפשרה? במקביל לתחילת הדיונים לאישור החוק, ח"כ דוד ביטן מהליכוד וח"כ משה ארבל מש"ס ייפגשו היום (שני) בצהריים עם יו"ר ועדת הבחירות השופט חנן מלצר – זאת במטרה להגיע לפשרה על החוק שעורר סערה במערכת הפוליטית.
על הפרק הצדדים ידונו בהצעה למתווה שהעלה מלצר בראשית השבוע, לפיו נתן אישור לשימוש של 3,000 מפקחים עם מצלמות גוף, במטרה לעלות על זיופים במקומות מועדים. עם זאת, דובר הליכוד מסר כי "בניגוד לדיווחים אבהיר שוב- בליכוד יעלו את החוק היום להצבעה".
במקביל לפגישת הצדדים, הממשלה החלה בשלב הבא בתהליך אישור החוק, שהובא לדיון לאישור פטור מחובת הנחה בוועדה המסדרת בראשות ח"כ מיקי זוהר. בשעה 13:00 החוק יובא לקריאה ראשונה במליאה, ולאחר מכן יחזרו לוועדה המסדרת כדי להקים את הוועדה המיוחדת ל"חוק המצלמות" ואישורה.
במידה והצעת הפשרה לא תתקבל, השלב המרכזי באישור החוק יתרחש מחר, כשהחל משעות הבוקר ייערך דיון בוועדה המיוחדת לחוק, זאת במטרה להביא לניסוח הסופי של ההצעה. ביום רביעי יתקיים דיון במליאה לקריאה שנייה ושלישית, שצפוי להימשך עד השעות הקטנות של הלילה, ואז ההצבעה לאישור או דחיית החוק.